**ΟΜΙΛΙΑ ΑΛΕΞΗ ΜΗΤΡΟΠΟΥΛΟΥ**

**ΣΤΗΝ ΠΑΡΟΥΣΙΑΣΗ ΤΟΥ ΒΙΒΛΙΟΥ**

**ΤΗΣ ΙΟΥΣΤΙΝΗΣ ΦΡΑΓΚΟΥΛΗ-ΑΡΓΥΡΗ**

**«ΞΕΝΟΦΩΝ ΒΕΡΓΙΝΗΣ-ΠΕΡΑ ΑΠΟ ΤΟΝ ΟΡΙΖΟΝΤΑ»**

**Αθήνα 30/8/2021**

Ευχαριστώ τον φίλο μου καθηγητή   
Ξενοφώντα Βεργίνη για την τιμή τής συμπαρουσίασης του βιβλίου που συνέγραψε γι’αυτόν η γνωστή δημοσιογράφος κυρία Ιουστίνη Φραγκούλη-Αργύρη.

Στο σημαντικό αυτό βιβλίο αναδεικνύεται   
η βιογραφία, η διαδρομή και τα κύρια επιτεύγματα   
του δημόσιου βίου τού φίλου καθηγητή, ο οποίος συνδύασε την επιτυχημένη και πρωτοπόρα επιχειρηματική ζωή με την πολιτική σταδιοδρομία.

Γιατί ο καθηγητής Ξενοφώντας Βεργίνης,   
-δημιουργός, Πρόεδρος και Διευθύνων Σύμβουλος   
της πρωτοποριακής Εταιρείας «Eurofood Ποιότητα Α.Ε.» όχι μόνο για τα μέτρα τής Ελλάδας-, δεν εγκατέλειψε, ούτε για μια στιγμή, από την εποχή

των εφηβικών του χρόνων, τη δημόσια   
και κοινωνική δράση σε όλα τα επίπεδα   
τού δημοκρατικώς Δρώντος Λαού και των συντεταγμένων λειτουργιών.

Επομένως, ανήκει στην κατηγορία των λίγων εκλεκτών που δεν είναι επαγγελματίες πολιτικοί.

Ο Ξενοφώντας είναι ένα πρότυπο αυτοδημιούρ-γητου ακαδημαϊκού ανθρώπου, πολιτικού, δασκάλου και επιχειρηματία, παρόμοιο τού οποίου δύσκολα μπορεί να βρει κανείς στην ελληνική δημόσια σφαίρα.

Και μόνο για αυτό το μοναδικό επίτευγμα ζωής,   
ο καθηγητής Βεργίνης πρέπει να αναφέρεται   
ως παράδειγμα ανιδιοτελούς προσφοράς σε κάθε έκφραση τού δημόσιου βίου (εκπαιδευτική, συμβου-λευτική, αυτοδιοικητική, ενημερωτική, συγγραφική, συνδικαλιστική κ.λπ.).

Είναι επίσης παράδειγμα και επιτυχημένου επιχειρηματία αφού η εταιρεία που ίδρυσε και διευθύνει, θεωρείται διεθνώς καινοτόμα και πρωτοπόρα στη δημιουργία και διάθεση αγροτικών προϊόντων υψηλής ποιότητας και οικολογικής ευαισθησίας.

Κι αυτό έρχεται σε διαμετρική αντίθεση με τους επαγγελματίες τού δημόσιου χώρου που εναποθέτουν τον όποιο βιοπορισμό τους στα αξιώματα που θα τους παράσχει ο εκάστοτε ισχυρός τής πολιτικής ζωής.

Αυτή η τελευταία κατηγορία, οι «κρατικοδίαιτοι» (υπό την ευρεία έννοια), οι «επαγγελματίες»   
τής κεντρικής πολιτικής ζωής, είναι το χειρότερο πρότυπο για τους νέους και ευθύνονται συνήθως για τα πολλά δεινά τής πατρίδας, οικονομικά και εθνικά.

Γιατί ***μόνον*** ένας αυτοδημιούργητος άνθρωπος, ένας ενεργός πολίτης, ένας πολλαπλά δημιουργικός παράγοντας, ένας αυτοχρηματοδοτούμενος άνθρωπος, όπως ο Ξενοφώντας Βεργίνης, έχει   
τη δυνατότητα να ερμηνεύσει καλύτερα από κάθε άλλον τα δημόσια φαινόμενα και να καθοδηγήσει   
προς μία ανώτερη -ποιοτικά και ποσοτικά- σύνθεση την αποδοτικότητα και παραγωγικότητα τού δημόσιου βίου, που θα αποφέρει και στο κοινωνικό σύνολο   
τα καλύτερα δυνατά αποτελέσματα.

Επομένως, στο πρώτο αυτό μέρος τής ομιλίας μου συνιστώ προς κάθε καλόπιστο πολίτη να αναγνώσει αυτό το περιεκτικό και πολύ χρήσιμο βιβλίο για να αντλήσει ένα ενεργό (ελπίζω για αρκετές δεκαετίες ακόμη) υπόδειγμα ζωής.

**Αγαπητές φίλες και αγαπητοί φίλοι,**

Γόνος παραδοσιακής πολυμελούς οικογένειας σκληρά εργαζομένων μεταναστών, ο Ξενοφώντας γνωρίζει περισσότερο από τον καθένα **τί** σημαίνει «ανθρώπινος μόχθος».

Οι λεπτομέρειες που αναφέρει για τη διαδρομή τής οικογενείας του συγκινούν κάθε παραδοσιακό Έλληνα τής αγροτιάς, τού μόχθου, των αγώνων.

Ως παιδί μετανάστη ξέρει «από πρώτο χέρι» και τις βασανιστικές διαδρομές των απόδημων Ελλήνων.

Οι προσλαμβάνουσες παραστάσεις των παιδικών του χρόνων στη Λευκάδα καθορίζουν αμετάκλητα τον ευγενή αλλά και επίμονο, κοινωνικοποιημένο στο έπακρο και φιλάνθρωπο χαρακτήρα του.

Ο χρόνος δεν μου επιτρέπει να αναφέρω αρκετά περιστατικά που θυμίζουν την παιδική, εφηβική και φοιτητική ηλικία όλων των επαρχιωτών και πατριωτών Ελλήνων, των ανθρώπων τής καθημερινής μάχης,   
σε μια γοργά μεταβαλλόμενη μεταπολεμική κοινωνία.

Γι’αυτό θα αναφερθώ συνοπτικά στον δημόσιο βίο του που ενδιαφέρει περισσότερο.

Είναι σίγουρα ιδεολογικά και πολιτικά κεντρώος, ανεξαρτήτως της κατά προσέγγιση ένταξής του   
στην παράταξη της Νέας Δημοκρατίας από τη δεκαετία του ’80.

Η φιλοευρωπαϊκή του κοσμοθεωρία, ως ιδεολογική συνιστώσα, είναι σαφής και ξεκάθαρη.

Υπηρέτησε σε διάφορες θέσεις, από τις Επι-τροπές Διαπραγμάτευσης για την ένταξη της Ελλάδας στην Ε.Ε. μέχρι ανώτατες διοικητικές ευθύνες σε Τράπεζες, ΝΠΙΔ και άλλες Επιτροπές.

Διετέλεσε παράγοντας τής Αυτοδιοίκησης,   
της δημοσιολογίας και μέλος τού Κοινοβουλίου   
με πληθωρική δράση.

Απ’όπου πέρασε, άφησε σημαντικό έργο   
στα πλαίσια των εντολών των εκάστοτε ηγετών   
και της στοχοπροσήλωσής του.

Ιδιαίτερα θέλω να τονίσω το πέρασμά του από τη Διοίκηση του ΟΓΑ, όπου άφησε απτά αποτελέσματα, ώστε όλοι να αναπολούν την «εποχή Βεργίνη».

Συνετέλεσε δραστικά στην ψηφιοποίηση, την επιτάχυνση έκδοσης συντάξεων, τις υπηρεσίες ενημέρωσης αγροτών κ.λπ.

Άλλωστε η μερική ψηφιοποίηση των συντάξεων, που είναι πρωτοποριακό έργο και ***δική του*** παρέμβαση, χρησιμοποιήθηκε ως πρότυπο ψηφιοποίησης από τους άλλους Ασφαλιστικούς Οργανισμούς.

Το δικό του έργο επικαλείται, άλλωστε, η σημερινή αλλά και η προηγούμενη ηγεσία   
τού Υπουργείου Εργασίας στο ζήτημα της μερικής ψηφιοποίησης των αγροτικών συντάξεων που είναι, όπως και δημόσια έχω υποστηρίξει, έργο   
τού πρωτοπόρου Λευκάδιου τεχνοκράτη   
Ξενοφώντα Βεργίνη.

Δυστυχώς, μετά το γ’ γενικευμένο και ανακεφα-λαιωτικό Μνημόνιο που :

-αύξησε μέχρι και 12 χρόνια τα όρια ηλικίας   
των γυναικών,

-κατήργησε τα κατώτατα όρια των συντάξεων   
και το ΕΚΑΣ, τον κοινωνικότερο θεσμό τού Ασφαλιστικού μας Συστήματος και

-δημιούργησε το τερατούργημα του ΕΦΚΑ,

κυριολεκτικώς «τσουβαλιάστηκαν» όλοι οι ασφαλισμένοι, ανεξαρτήτως της φύσης τής εργασίας τους   
και των ιδιαιτεροτήτων τους, κάτι που κατήργησε   
τον λεγόμενο «Πολιτισμό τής Εργασίας»   
και τους αγώνες κάθε κλάδου εργαζομένων.

Και δυστυχώς τέτοιες πρωτοβουλίες σαν του Βεργίνη αποδυναμώνονται και σχετικοποιούνται.

Γι’αυτό το πρώτιστο καθήκον τού κοινωνικού νομοθέτη, αν θέλει να ευημερήσει η συνάρτηση Εργασιακού-Ασφαλιστικού, θα πρέπει να είναι   
η οργάνωση του Ασφαλιστικού Συστήματος   
και των Ταμείων ανάλογα με τη φύση τής παρεχόμενης εργασίας.

Η επιτυχία τού Ξενοφώντα Βεργίνη, ως πρωτοποριακού και καινοτόμου επιχειρηματία, είναι αψευδής μάρτυρας ότι ο Βεργίνης (αδικημένος   
κατ’εμέ από την πολιτική, αν επισκοπήσει κανείς   
τα πρόσωπα που βρίσκονται σήμερα,   
αλλά και παλιότερα, σε καίριες θέσεις)

θα πετύχαινε σε όποια αποστολή κι αν του ανατίθετο   
στο ευρύ περιεχόμενο τού επιστημονικού βίου   
και της αντιληπτικής του ικανότητας.

Κι αυτό γιατί απ’όπου πέρασε, άφησε έργο.

Και ασφαλώς έχει πολλά να δώσει ακόμη.

Αναφορικά με την ΕΕ, τη συμπεριφορά   
τού λεγόμενου «βρυξελληνικού πολιτικού τόξου»,   
την οικονομία, το χρέος, τα Μνημόνια και τη σημερινή κατάσταση της ετεροδιαχείρισης και τής «μνημονιακής κανονικότητας» τής χώρας, εμείς, από τις αρχές   
τής δεκαετίας του ’90, έχουμε άλλη προσέγγιση,   
όπως αναπτύσσουμε στα περισσότερα από τα 20 βιβλία που έχουμε συγγράψει.

Κυρίως ελλείψει του κύρους τού πολιτικού προσωπικού, η διεθνής θέση τής χώρας αποδυναμώνεται με την απουσία ισχυρών διεθνών συμμαχιών, παρά τα αντιθέτως λεγόμενα.

-Η έλλειψη αναπτυξιακού προτύπου,

-η κρίση πολιτισμού, ΜΜΕ και παιδείας,

-η συρρίκνωση των υλικών και άυλων στοιχείων τής πατρίδας (όπως έδειξε η απαράδεκτη Συμφωνία των Πρεσπών),

-η εκποίηση ή παραχώρηση των κύριων εγκαταστάσεων των κοινωνικών και δημόσιων επιχειρήσεων και των άλλων σπουδαιότερων στοιχείων τού υλικού και άυλου πλούτου της πατρίδας στο υπερΤαμείο υπέρ των δανειστών,

-η παράδοση του τραπεζικού συστήματος στους δανειστές και στις κρατικές ή ιδιωτικές τους εταιρείες,

είναι αποτέλεσμα χαμηλού κύρους, διαχρονικά τού πολιτικού προσωπικού.

Ποτέ οι κυρίαρχες πολιτικές και οικονομικές δυνάμεις, τουλάχιστον τα τελευταία 30 χρόνια,   
δεν επεξεργάστηκαν εθνικό αναπτυξιακό μοντέλο   
με επίκεντρο την ελληνική κοινωνία και την ανάπτυξη της χώρας.

Αντιθέτως, προέταξαν τα στενά ιδιοτελή συμφέροντα των ομάδων ή οικογενειών, κατάσταση που δημιουργεί μιαν ατμόσφαιρα απαισιοδοξίας   
και παραίτησης της ελληνικής κοινωνίας.

Και προϊούσης της εφαρμογής των μνημονιακών θεσμών, τα εσωτερικά αναπτυξιακά σχεδιάσματα   
δεν εμπνέουν καμιά αισιοδοξία για το μέλλον.

Τελειώνοντας την παρουσίαση τού βιβλίου   
για τον Ξενοφώντα Βεργίνη, δεν αποφεύγω   
τον πειρασμό να αναφερθώ στην ελληνική φιλευρωπαϊκή τάξη που παραλαμβάνει αντί αληθείας οτιδήποτε προέρχεται από τα όργανα των Βρυξελλών, που βρίθουν ιδιοτελών παραγόντων επηρεασμένωv από τα συμφέροντα των ενδημούντων στις έδρες   
των κοινοτικών οργάνων χιλιάδων lobbies.

Την αφορμή μού την δίνει ο ίδιος ο κορυφαίος επιστήμονας, ειλικρινής άνθρωπος και αγαπητός μου φίλος, ο Ξενοφώντας Βεργίνης.

Στη σελίδα 106 του βιβλίου αναφέρει ότι, κατά την εποχή των τελικών συζητήσεων της ένταξης της χώρας στην ΕΕ, «τα οικονομικά στοιχεία τής χώρας δεν ήταν ευνοϊκά...».

Και παρακάτω αναφέρεται στη σχέση ΑΕΠ και χρέους, καθώς και στη σχέση των δημοσίων ελλειμμάτων με το ΑΕΠ.

Περαιτέρω αναφέρει ότι η είσοδος της Ελλάδας στην ΕΕ με την επιμονή του Κων/νου Καραμανλή   
και με πολιτικά κριτήρια «ήταν μια πύρρειος νίκη που ήρθε με την επιβολή λιτότητας και μέτρων αυστηρής, αλλά δίκαιης, δημοσιονομικής πολιτικής».

Και συνεχίζω τον δικό μου πλέον συλλογισμό:

Το ίδιο επαναλήφθηκε 20 χρόνια μετά,   
με την είσοδο της χώρας στην ΟΝΕ, όπου η ευφορία   
του υπερδανεισμού με το προφανώς υπερτιμημένο   
για τους Έλληνες ευρώ, που δημιούργησε   
και τη χρηματιστηριακή «φούσκα», οδήγησε στα ίδια ελλείμματα τη χώρα και ασφαλώς αποσάθρωσε την παραγωγική δομή.

Η ισορροπία μεταξύ των διαφόρων οικονομικών δραστηριοτήτων χάθηκε και οδηγηθήκαμε σε μια εύθραυστη οικονομία υπηρεσιών που εξαρτάται κυρίως από διεθνείς παράγοντες.

Τελικά, όλα αυτά οδήγησαν στην οικονομική χρεοκοπία τής χώρας και στα Μνημόνια κατά προδιαγεγραμμένο τρόπο.

Όταν λοιπόν στην πορεία της ΕΕ και της ΟΝΕ δεν διορθώνονται, με ευθύνη κυρίως της Γερμανίας   
και των χωρών επιρροής της, τα γενετικά σφάλματα του κοινού νομίσματος, που πρέπει να παίξει τον αναπτυξιακό, παρεμβατικό, αποταμιευτικό, αλλά και ρυθμιστικό του ρόλο για όλες τις χώρες ως εθνικό τους νόμισμα....

όταν η περίφημη ρήση Μιτεράν προς Ντελόρ «Τώρα ας επισπεύσουμε την καθιέρωση του κοινού νομίσματος όπως το θέλουν οι Γερμανοί και ύστερα   
θα φροντίσουμε να διορθώσουμε τις ατέλειές του»,   
δεν υλοποιείται ούτε τη σημερινή εποχή παρά   
τις αναπτυξιακές ανισότητες και υποτέλειες   
που δημιουργεί σε βάρος των λαών τού Ευρωπαϊκού Νότου...

όταν ο καθηγητής Πέτερ Μπόφινγκερ, μέχρι πρότινος επικεφαλής στην Επιτροπή Σοφών της γερμανικής κυβέρνησης, στο περίφημο βιβλίο του «Επιστροφή στο μάρκο;;», κατακρίνει την ιδιοτελή διαχείριση της Νομισματικής Ένωσης από την πατρίδα του...,

**τότε**, ***μήπως*** ο μεγάλος ασθενής δεν είναι καμιά άλλη δύναμη στον «νέο πολυπολικό κόσμο   
των χαοτικών αβεβαιοτήτων» (Ιμάνουελ Βαλλερστάιν) αλλά η ΕΕ που πρέπει να αναδομηθεί με ισοτιμία και δικαιοσύνη**;;**

Γι’αυτό, και μετά από τόσες δεκαετίες παρακολούθησης των ευρωπαϊκών πραγμάτων   
και τόσες επιφυλάξεις που εξέφρασα και με τα βιβλία μου για τις Συμφωνίες του Μάαστριχτ,

του Άμστερνταμ κ.λ.π., ***μήπως*** είναι καιρός   
να αναρωτηθούμε για τις ατέλειες της ΕΕ και της ΟΝΕ αντί να την υμνούμε και να την ...δοξολογούμε   
από πρωίας μέχρι εσπέρας**;;**

Γιατί αυτά στα οποία απέβλεψαν οι μεγάλοι πολιτικοί, δεν πραγματοποιήθηκαν.

Ούτε άλλωστε η Κύπρος επανενώθηκε,   
ούτε εξαφανίστηκαν οι κίνδυνοι απώλειας εθνικών κυριαρχικών μας δικαιωμάτων, ούτε μέχρι τώρα   
μάς έχει ειλικρινά και έμπρακτα στηρίξει απέναντι   
στον έξαλλο γείτονά μας...

Το ζήτημα προκαλεί σε περαιτέρω σκέψεις,   
που πρέπει όμως, για την οικονομία του χρόνου,   
να μην εκθέσω.

**Ποιός** όμως παράγοντας ή επιστήμονας ήταν ***τόσο*** ειλικρινής ως προς την έλλειψη των προϋπο-θέσεων και τον πολιτικό χαρακτήρα τής χώρας στην ΕΕ από τον Ξενοφώντα Βεργίνη**;;**

Νομίζω ότι ***και*** για την ΟΝΕ και τις ατέλειές της, που πρέπει άμεσα να διορθωθούν, ο Ξενοφώντας Βεργίνης θα έχει την ιδία γνώμη, βλέποντας σήμερα   
τη χώρα να έχει τεθεί, ανεξαρτήτως κυβέρνησης,   
σε ένα καθεστώς μακράς ετεροδιαχείρισης   
της χρεοκοπίας της.

**Αγαπητές κυρίες και κύριοι,**

Αληθινά ζηλεύω τον φίλο μου Ξενοφώντα Βεργίνη για τη μοναδική δημιουργική του πορεία   
και την πολυσχιδή προσωπικότητά του, που ελπίζω (όπως είπα νωρίτερα) να συνεχιστεί για πολλά ακόμη χρόνια.

Και πάλι ευχαριστώ για τη συμμετοχή στη συμπαρουσίαση της εξιστόρησης των κύριων περιστατικών και επιτευγμάτων της ζωής του.-